Kõik algas Maanaiste Seltsist    Peale suurmajandite lagunemist oli Tänassilma unustatud kant. "Elu seisis," räägib Maanaiste Seltsist välja  kasvanud Tänassilma Külaseltsi eestvedaja Ulvi Lomp. "Inimesed ei tahtnud tunda ennast "ääremaana" ja soovisid olla ka keegi. Tuli kokku 13 naist ja sündis Maanaiste Selts. Olime kümme aastat tagasi esimesi pääsukesi. Seltsi algatusel valisime ka Viljandimaal esimese külavanema. Pingelised valimised võitis Kalju Vellearu - Tänassilma esimene külavanem. On vahe, kas ollakse külavanem nime pärast või tõeliselt. Need inimesed, kes on võtavad ka muidu üritustest jõu ja nõuga osa, teevad ka külavanema tööd hingega,"  on Ulvi veendunud. Maanaiste seltsil vedas, et nende hulgas oli Ly Raudjalg, kes tegi seltsi heaks ära väga palju. Temal oli võime inimesi ühistesse tegemistesse kaasa haarata. Olles samuti vahepeal Tänassilma külavanem, hakkas ta korraldama külavanema vastuvõttu, kuulutas välja jõulurahu jne. Veel oli seltsis praegune Pärnu Kodukandi juhatuse esimees Krista Habakukk, kes sai paljud head ideed Kodukandi liikumise üldtuntud juhilt Kaja Kaurilt. Maanaiste seltsist alustas oma ühiskondlikku elu ka praegune  külaseltsi juhatuse liige ning eelmine esinaine, kõrgharidusega bioloog Liivika Rebane.  Ei Liivikal ega Ulvil pole ambitsioone kõrgesse poliitikataevasse tõusta. Nad on õnnelikud, et saavad koos oma küla inimestega elu paremaks ja huvitavamaks teha. Sellest piisab. Algusaastate tõrjuvast ja ebalevast hoiakust on üle saadud. Ka inimesed on palju aktiivsemaks muutunud. Eriti vitaalsed on eakad memmed ja taadid, kellel on jaksu koos käia, tantsida ja laulda ning nende najal kõik ettevõtmised teoks  saavadki.